**Iniţiere**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am zburat prosteşte cu aripi abia ivite, încă moi,

spre o lume necunoscută şi mi-am ars gândul-fluture,

gândul unui om mult prea mic pentru lumea plină de vulturi pleșuvi

care-și găsesc adăpost în cuiburile nepăzite,

ascunzându-și aici propria neputinţă

şi sărăcia cuvântului.

Îmbrăcată în haină de gală ţesută din firul naivităţii

am păşit în universul cuvântului pe care-l visasem curcubeu,

dar haina s-a dovedit mult prea subţire pentru

ghearele învăţate să sfâşie orice vrea să răsară

printre decoruri de mucava

și farduri crăpate.

Şi în mijlocul balului de iniţiere în lumea muzelor

am rămas nudă în faţa unor ochi imobili, ochi de nevăzători,

au apărut guri de după cortine, guri care mă acuzau că pășesc pe un drum

bătătorit de alții, râdeau de trăirile mele vetuste, neelevate,

apoi mi-au impus un drumul la modă, dar fără sens pentru mine

cerându-mi să scriu cu litere îngheţate între file,

am încercat, dar sufletul a împietrit.

Instinctiv am strâns în palmă scânteia primită de la facere și

am privit spre acele guri, vorbeau din vârful buzelor și se înecau

într-un ocean născut din orgoliu demiurgic ori din frustrări,

am fugit adunându-mi în grabă aripile lovite chiar la primul zbor

şi le-am făcut toiag în formă de sfântă cruce,

apărându-mă de gloria cuvântului rece.